Koalicioni i partive politike shqiptare fitues i zgjedhjeve në Tuz të Malësisë
Koalicioni i partive politike shqiptare fitoi zgjedhjet në Tuz të Malësisë, por nuk mund të qeverisë i vetëm
Rezultatet paraprake të zgjedhjeve vendore për komunën e plotë të Tuzit në Malësi, tregojnë për një fitore të koalicionit “Malësia na bashkon”. Koalicioni i tri partive politike shqiptare, fitoi 16 vende në Kuvendin lokal të Tuzit, i cili numëron 32 vende, ndërkaq pasojnë Partia Demokratike Socialiste e presidentit malazez, Milo Gjukanoviç me 10 vende, Partia Boshnjake me 4 vende dhe nga 1 vend Partia social Demokrate dhe Demokratët. Ky rezultat paraprak e detyron koalicionin e partive politike shqiptare që të bashkëqeverisë me ndonjë parti të spektrit politik malazez ose boshnjak. Vëzhguesit i vlerësuan zgjedhjet e së dielës në Tuz të Malësisë të qeta, pa incidente dhe demokratike. Zgjedhjet vendore për komunën e Tuzit, që u ndoqën nga afër edhe nga anëtari i Këshillit Bashkiak të Nju Jorkut, Mark Gjonaj, me përfaqësues të diasporës shqiptare nga Shtetet e Bashkuara, u konsideruan si shumë të rëndësishme për të ardhmen e shqiptarëve që janë komunitet shumicë në Malësi. Këto zgjedhje u cilësuan si historike nga fakti se për herë të parë pas viti 1957, kur Tuzit i ishte suprimuar vetëqeverisja, rivotohet për Komunë të pavarur të Malësisë. Komuna e plotë e Tuzit ishte pika programore e të gjitha forcave politike shqiptare në Mal të Zi, të cilat gati tri dekada kërkuan vetëqeverisjen lokale për zonën e Malësisë. Udhëheqës institucionesh në Kosovë përgëzuan koalicionin e partive politike shqiptare për fitoren në zgjedhjet në komunën e Tuzit. Kryetari i parlamentit të Kosovës, Kadri Veseli tha se kjo fitore është mesazh për shqiptarët kudo që janë. “Kur bëhemi bashkë, arrijmë aty ku duam. Gjithmonë. Urime!”, shkroi ai në faqen e tij në facebook. Në një postim të kryeministrit të Kosovës, Ramush Haradinaj, thuhet se “Bashkimi në koalicion i subjekteve politike shqiptare, fitoi të drejtën për të qeverisur me Tuzin. Një shembull i shkëlqyer se uniteti i faktorit shqiptar sjell suksesin. Urime shqiptarëve të Tuzit për këtë fitore historike!” Fitoren e kanë përgëzuar edhe udhëheqës institucionesh tjera e partish politike në Kosovë.